**ՀԻՄՆԱՎՈՐՈՒՄ**

**««ՊԵՏԱԿԱՆ ԱՐԱՐՈՂԱԿԱՐԳԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՀՀ ՕՐԵՆՔԻ**

**ԸՆԴՈՒՆՄԱՆ**

**1. Ընթացիկ իրավիճակը և նախագծի ընդունման անհրաժեշտությունը.**

««Պետական արարողակարգի մասին» Հայաստանի Հանրապետության օրենքում փոփոխություններ և լրացում կատարելու մասին» ՀՀ օրենքի նախագծի (այսուհետ՝ Նախագիծ) ընդունումը պայմանավորված է «Պետական արարողակարգի մասին» Հայաստանի Հանրապետության օրենքի (այսուհետ՝ Օրենք) 2-րդ հոդվածի 1-ին մասի 3-րդ կետում լրացում, 8-րդ հոդվածի 3-րդ մասում լրացում, 5-րդ մասում փոփոխություն և նոր՝ 7-րդ մասով լրացնելու անհրաժեշտությամբ։

Մասնավորապես, Նախագծի 2-րդ հոդվածի 1-ին մասում՝ «բարձրաստիճան պատվիրակությունների» հասկացության մեջ առաջարկվում է ներառել է նաև Հայաստանի Հանրապետության **փոխվարչապետերի** հրավերով Հայաստանի Հանրապետություն ժամանող օտարերկրյա պետությունների փոխվարչապետերի գլխավորած պատվիրակությունները։

Այդ անհրաժեշտությունը պայմանավորված է շատ երկրներում՝ այդ թվում նաև Հայաստանի Հանրապետությունում, փոխվարչապետերի գործառութային և արարողակարգային ավելի մեծ դերակատարում ունենալու և այցերը պատշաճ մակարդակով և օպերատիվ կազմակերպելու հանգամանքով։

Հաշվի առնելով, որ Նախագծով առաջարկվում է օրենքի 2-րդ հովածի 1-ին մասի 3-րդ ենթակետում ավելացնել «փոխվարչապետեր» բառը, ուստի, 8-րդ հոդվածի 3-րդ մասում առաջարկվում է նախատեսել փոխվարչապետի հրավերով Հայաստան ժամանող հյուրերի ֆինասնավորման ձևաչափը:

Նախագծով փոփոխության է ենթարկվում նաև օրենքի 8-րդ հոդվածի 5-րդ մասը, որով սահմանվում է, որ բաձրաստիճան պատվիրակությունների՝ Հայաստանի Հանրապետություն այցերի հետ կապված ծախսերի ֆինանսավորումը իրականացվում է պետական արարողակարգի ծառայության ներկայացրած **հաշվետվության հիման վրա՝ համաձայն փաստացի կատարված ծախսերը հիմնավորող փաստաթղթերի՝** **վարչապետի որոշմամբ**:

Նախագծով առաջարկվում է նաև օրենքի 8-րդ հոդվածը լրացնել նոր՝ 7-րդ մասով, որը լիազորող նորմ կհանդիսանա ՀՀ վարչապետի այն միջազգային կազմակերպությունների և այլ միջազգային կառույցների ցանկը սահմանելու մասին որոշման ընդունման համար, որոնց **բարձրաստիճան պատվիրակությունները Հայաստանի Հանրապետություն են ժամանում Հայաստանի Հանրապետության նախագահի, Հայաստանի Հանրապետության վարչապետի, Հայաստանի Հանրապետության փոխվարչապետերի և Հայաստանի Հանրապետության արտաքին գործերի նախարարի հրավերով**։

Միևնույն ժամանակ, Եվրոպական միությունը, որպես այդպիսին, չի հանդիսանում միջազգային կազմակերպություն։ Այն վերազգային քաղաքական և տնտեսական միություն է, որին վերապահված է որոշ հարցերում անդամ պետությունների համար պարտադիր բնույթ կրող որոշումների կայացումը։ Ըստ էության, անդամ պետությունները միությանը շնորհել են ինքնիշխան կերպով առնվազն ներքին հարցերի շուրջ որոշումներ կայացնելու լիազորություն և/կամ գործառույթ, ինչով էլ սույն կառույցը տարբերվում է «միջազգային կազմակերպություն» եզրույթից։

Եվրոպական միությունը լիովին վայելում է «Դիվանագիտական հարաբերությունների մասին Վիեննայի 1961թ. կոնվենցիայով» նախատեսված բոլոր արտոնությունները, քանի որ կոնվենցիայի մշակման պահին միությունը ներկայիս կառուցվածքային առանձնահատկությունները չուներ։ Եվ որպեսզի, Եվրոպական միությունը դուրս չմնա ցանկից՝ նախագծում ավելացվել է «**միջազգային** **այլ կառույցներ**» եզրույթը։

**2.** **Ակնկալվող արդյունքը**

««Պետական արարողակարգի մասին» Հայաստանի Հանրապետության օրենքում փոփոխություններ և լրացում կատարելու մասին» օրենքի նախագծով ակնկալվում է Հայաստանի Հանրապետության փոխվարչապետերի հրավերով Հայաստանի Հանրապետություն ժամանող օտարերկրյա պետությունների փոխվարչապետերի գլխավորած պատվիրակությունների այցերի դեպքում, հաշվի առնելով շատ երկրներում՝ այդ թվում նաև Հայաստանի Հանրապետությունում, փոխվարչապետերի գործառութային և արարողակարգային ավելի մեծ դերակատարումը և այցերը պատշաճ մակարդակով և օպերատիվ կազմակերպելու հանգամանքը, այցերի հետ կապված ծախսերի ֆինանսավորումը իրականացնել պետական արարողակարգի ծառայության ներկայացրած հաշվետվության հիման վրա՝ համաձայն փաստացի կատարված ծախսերը հիմնավորող փաստաթղթերի:

**3. Նախագծերի մշակման գործընթացում ներգրավված ինստիտուտները և անձինք**

Նախագիծը մշակվել է ՀՀ արտաքին գործերի նախարարության կողմից:

**4. Նախագծի ընդունման կապակցությամբ լրացուցիչ ֆինանսական միջոցների անհրաժեշտությունը և պետական բյուջեում ծախսերի և եկամուտների էական ավելացման կամ նվազեցման մասին**

Նախագծի ընդունման կապակցությամբ պետական բյուջեում ծախսերի և եկամուտների էական ավելացում կամ նվազեցում չի նախատեսվում:

**5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, Հայաստանի Հանրապետության հակակոռուպցիոն ռազմավարության և դրա իրականացման 2019-2022 թվականների միջոցառումների ծրագիր.**

Կապը ռազմավարական փաստաթղթերի հետ բացակայում է։